CELEX: 52017PC0664
Language: mt
Date: 2017-11-15 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza lill-Kummissjoni tiftaħ negozjati mal-Konfederazzjoni Żvizzera biex jiġi emendat il-Ftehim bejn il-Komunità Ewropea u l-Konfederazzjoni Żvizzera dwar it-trasport tal-merkanzija u tal-passiġġieri bil-ferrovija u bit-triq biex il-Konfederazzjoni Żvizzera tkun tista’ tieħu sehem fl-Aġenzija tal-Unjoni Ewropea għall-Ferroviji

IL-KUMMISSJONI EWROPEA
            Brussell, 15.11.2017
            COM(2017) 664 final
            Rakkomandazzjoni għal
            DEĊIŻJONI TAL-KUNSILL
            li tawtorizza lill-Kummissjoni tiftaħ negozjati mal-Konfederazzjoni Żvizzera biex jiġi emendat il-Ftehim bejn il-Komunità Ewropea u l-Konfederazzjoni Żvizzera dwar it-trasport tal-merkanzija u tal-passiġġieri bil-ferrovija u bit-triq biex il-Konfederazzjoni Żvizzera tkun tista’ tieħu sehem fl-Aġenzija tal-Unjoni Ewropea għall-Ferroviji 
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u objettivi tal-proposta
            
            
               
                  Skont l-Artikolu 75(1) tar-Regolament (UE) 2016/796 tal-Parlament Ewropew u tal-Kunsill tal-11 ta’ Mejju 2016 dwar l-Aġenzija tal-Unjoni Ewropea għall-Ferroviji u li jħassar ir-Regolament (KE) Nru 881/2004
                     1
                  , l-Aġenzija tal-Unjoni Ewropea għall-Ferroviji (minn hawn ’il quddiem imsejħa “l-Aġenzija”) hija miftuħa għall-parteċipazzjoni minn pajjiżi terzi, b’mod partikulari mill-pajjiżi li kkonkludew ftehimiet mal-Unjoni li bihom il-pajjiżi kkonċernati jkunu adottaw u jkunu qegħdin japplikaw il-liġi tal-Unjoni, jew il-miżuri nazzjonali ekwivalenti, f’konformità mal-proċedura stipulata fl-Artikolu 218 tat-TFUE, fil-qasam kopert bir-Regolament (UE) 2016/796, li huwa, l-ewwel u qabel kollox, il-qasam tas-sikurezza u tal-interoperabbiltà ferrovjarja.
               
               
                  Il-Ftehim tal-21 ta’ Ġunju 1999 bejn il-Komunità Ewropea u l-Konfederazzjoni Żvizzera dwar it-trasport tal-merkanzija u tal-passiġġieri bil-ferrovija u bit-triq (minn hawn ’il quddiem imsejjaħ “il-Ftehim dwar it-trasport fuq l-art”) jipprevedi politika kkoordinata tat-trasport fl-oqsma tat-trasport bil-ferrovija u bit-triq u tat-trasport ikkombinat. 
               
               
                  Biż-żmien, il-kooperazzjoni mal-Konfederazzjoni Żvizzera kompliet tiżdied u tiżviluppa b’mod pożittiv. Il-pożizzjoni ġeografika tal-Konfederazzjoni Żvizzera u r-rwol tagħha bħala pajjiż ewlieni ta’ tranżitu jagħmluha sieħeb importanti biex tinkiseb żona ferrovjarja sikura u interoperabbli fl-Ewropa. 
               
               
                  Permezz tad-Deċiżjoni Nru 1/2013 tal-Kumitat Konġunt
                     2
                  , il-Konfederazzjoni Żvizzera ntrabtet li tapplika dispożizzjonijiet legali li huma ekwivalenti għall-acquis rilevanti fil-qasam tas-sikurezza u tal-interoperabbiltà ferrovjarja. Il-Konfederazzjoni Żvizzera adottat it-tali dispożizzjonijiet legali u qed tapplikahom fir-realtà. Il-Konfederazzjoni Żvizzera tieħu sehem bħala osservatur fil-laqgħat tal-Kumitat għall-interoperabbiltà u għas-sikurezza stabbilit permezz tad-Direttiva (UE) 2016/797 tal-Parlament Ewropew u tal-Kunsill tal-11 ta’ Mejju 2016 dwar l-interoperabbiltà tas-sistema ferrovjarja fl-Unjoni Ewropea (riformulazzjoni)
                     3
                  . L-esperti Żvizzeri attendew ukoll il-laqgħat tekniċi tal-Aġenzija tal-Unjoni Ewropea għall-Ferroviji (“l-Aġenzija”) bħala osservaturi. 
               
               
                  Jitqies li huwa ta’ benefiċċju kemm għall-Unjoni u kif ukoll għall-Konfederazzjoni Żvizzera li tkompli tiżdied il-kooperazzjoni kostruttiva li teżisti bejniethom sabiex tinkiseb żona ferrovjarja sikura u interoperabbli, kif ukoll sabiex jiġi żgurat li l-Konfederazzjoni Żvizzera tkompli tipprovdi l-għarfien espert tagħha fi kwistjonijiet marbutin mal-interoperabbiltà u mas-sikurezza. 
               
               
                  Għalhekk, huwa xieraq li, fil-prinċipju, il-Konfederazzjoni Żvizzera titħalla tieħu sehem fl-Aġenzija. Il-Konfederazzjoni Żvizzera kienet talbet li tieħu sehem fiha fl-2013.
               
               
                  Ir-regoli ddettaljati biex il-Konfederazzjoni Żvizzera tieħu sehem fil-ħidma tal-Aġenzija jridu jiġu stabbiliti f’arranġamenti li għandhom isiru bejn l-Aġenzija u l-Konfederazzjoni Żvizzera. L-Aġenzija għandha tiffirma dawn l-arranġamenti wara li tkun irċeviet il-qbil tal-Kummissjoni u tal-Bord ta’ Tmexxija, kif stipulat fl-Artikolu 75(2) tar-Regolament (UE) 2016/796.
               
               
                  Hija u tagħmel dawn l-arranġamenti, l-Aġenzija għandha taġixxi skont id-dispożizzjonijiet rilevanti tal-ftehim bejn il-pajjiż ikkonċernat u l-Unjoni li huwa msemmi fl-Artikolu 75(1) tar-Regolament (UE) 2016/796. Fil-każ tal-Konfederazzjoni Żvizzera, dan il-ftehim huwa l-Ftehim dwar it-trasport fuq l-art. 
               
               
                  Madankollu, bħalissa l-Ftehim dwar it-trasport fuq l-art ma jinkludi l-ebda dispożizzjoni b’rabta ma’ dan. Għalhekk qed jiġi propost li jiddaħħal Artikolu ġdid fit-Titolu III tal-Ftehim dwar it-trasport fuq l-art, li jinkludi dispożizzjonijiet marbutin mat-trasport ferrovjarju internazzjonali, li jkun jipprevedi l-possibbiltà li l-Konfederazzjoni Żvizzera tieħu sehem fl-Aġenzija.
               
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  Din ir-Rakkomandazzjoni hija konsistenti għalkollox mal-politika komuni tat-trasport b’mod ġenerali u mal-politika ferrovjarja komuni b’mod partikulari. Hija tippermetti lill-Konfederazzjoni Żvizzera tieħu sehem fl-Aġenzija, f’konformità mad-dispożizzjonijiet tar-Regolament (UE) 2016/796. Minbarra li mill-Iżvizzera jgħaddu kurituri ferrovjarji importanti, is-settur ferrovjarju ta’ dan il-pajjiż huwa kompetittiv u żviluppat ħafna u huwa integrat sew fiż-żona ferrovjarja Ewropea.
               
            
            
               •Konsistenza ma’ politiki oħrajn tal-Unjoni
            
            
               
                  Din ir-Rakkomandazzjoni hija konsistenti mal-politika esterna tal-Unjoni. Ir-relazzjonijiet bejn il-Konfederazzjoni Żvizzera u l-Unjoni jissejsu fuq sett ta’ ftehimiet li ġew konklużi fl-1999, li fosthom insibu l-Ftehim dwar it-trasport fuq l-art. L-għan tal-Ftehim dwar it-trasport fuq l-art huwa, minn naħa waħda, li jilliberalizza l-aċċess tal-Partijiet Kontraenti għas-swieq tat-trasport ta’ xulxin għat-trasport tal-merkanzija u tal-passiġġieri bil-ferrovija u bit-triq, u, min-naħa l-oħra, li jistabbilixxi l-bażi għal politika kkoordinata tat-trasport. 
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Il-bażi ġuridika hija l-Artikolu 218 tat-Trattat dwar il-Funzjonament tal-Unjoni Ewropea. Din tipprovdi l-qafas għall-proċeduri li japplikaw għan-negozjar u għall-konklużjoni ta’ ftehimiet bejn l-Unjoni u pajjiżi terzi.
               
            
         
         
            
               •Proporzjonalità
            
            
               
                  Din ir-Rakkomandazzjoni tipproponi lill-Kunsill jawtorizza lill-Kummissjoni tiftaħ negozjati mal-Konfederazzjoni Żvizzera dwar ftehim li jemenda l-Ftehim tal-21 ta’ Ġunju 1999 dwar it-trasport fuq l-art. Minħabba li d-dispożizzjonijiet bażiċi ta’ dan il-Ftehim jistgħu jiġu emendati biss permezz ta’ ftehim bilaterali ieħor bejn iż-żewġ Partijiet Kontraenti, il-miżura proposta hija proporzjonata.
               
            
            
               •Għażla tal-istrument
            
            
               
                  L-Artikolu 218(3) tat-Trattat dwar il-Funzjonament tal-Unjoni Ewropea jipprevedi li l-Kummissjoni għandha tagħmel rakkomandazzjonijiet lill-Kunsill, li għandu jadotta deċiżjoni li tawtorizza l-ftuħ tan-negozjati.
               
            
            
               3.IMPLIKAZZJONIJIET BAĠITARJI
            
            
               
                  Mhux mistenni li din ir-Rakkomandazzjoni, li tawtorizza lill-Kummissjoni tiftaħ negozjati mal-Iżvizzera, ikollha implikazzjonijiet baġitarji immedjati. L-arranġamenti futuri bejn l-Aġenzija u l-Konfederazzjoni Żvizzera se jiġu stabbiliti abbażi tal-Artikolu 75 tar-Regolament (UE) 2016/796 u se jistabbilixxu regoli ddettaljati għall-parteċipazzjoni tal-Konfederazzjoni Żvizzera fil-ħidma tal-Aġenzija, b’mod partikulari dwar in-natura u l-firxa tat-tali parteċipazzjoni. Dawn l-arranġamenti għandhom jinkludu dispożizzjonijiet dwar il-kontribuzzjonijiet finanzjarji u dwar il-persunal.
               
            
            
               4.ELEMENTI OĦRAJN
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               
                  L-Artikolu 1 jawtorizza lill-Kummissjoni tinnegozja emenda tal-Ftehim dwar it-trasport fuq l-art mal-Konfederazzjoni Żvizzera sabiex dan ikun jipprovdi l-bażi għal parteċipazzjoni futura tal-Konfederazzjoni Żvizzera fl-Aġenzija.
               
               
                  L-Artikolu 2 jirreferi għad-direttivi tan-negozjar mogħtija fl-Anness ta’ din ir-Rakkomandazzjoni.
               
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza lill-Kummissjoni tiftaħ negozjati mal-Konfederazzjoni Żvizzera biex jiġi emendat il-Ftehim bejn il-Komunità Ewropea u l-Konfederazzjoni Żvizzera dwar it-trasport tal-merkanzija u tal-passiġġieri bil-ferrovija u bit-triq biex il-Konfederazzjoni Żvizzera tkun tista’ tieħu sehem fl-Aġenzija tal-Unjoni Ewropea għall-Ferroviji 
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 218(3) u (4) tiegħu,
            
            
               Wara li kkunsidra r-Rakkomandazzjoni tal-Kummissjoni Ewropea,
            
            
               Billi: 
            
            
               (1)Il-Ftehim tal-21 ta’ Ġunju 1999 bejn il-Komunità Ewropea u l-Konfederazzjoni Żvizzera dwar it-trasport tal-merkanzija u tal-passiġġieri bil-ferrovija u bit-triq (minn hawn ’il quddiem imsejjaħ “il-Ftehim dwar it-trasport fuq l-art”) jipprevedi politika kkoordinata tat-trasport fl-oqsma tat-trasport bil-ferrovija u bit-triq u tat-trasport ikkombinat. 
            
            
               (2)Biż-żmien, il-kooperazzjoni mal-Konfederazzjoni Żvizzera kompliet tiżdied u tiżviluppa b’mod pożittiv. Il-Konfederazzjoni Żvizzera adottat dispożizzjonijiet legali li huma ekwivalenti għall-acquis rilevanti fil-qasam tas-sikurezza u tal-interoperabbiltà ferrovjarja u qed tapplikahom fir-realtà. Il-Konfederazzjoni Żvizzera tieħu sehem bħala osservatur fil-laqgħat tal-Kumitat għall-interoperabbiltà u għas-sikurezza stabbilit permezz tad-Direttiva (UE) 2016/797 tal-Parlament Ewropew u tal-Kunsill tal-11 ta’ Mejju 2016 dwar l-interoperabbiltà tas-sistema ferrovjarja fl-Unjoni Ewropea (riformulazzjoni). L-esperti Żvizzeri attendew ukoll il-laqgħat tekniċi tal-Aġenzija tal-Unjoni Ewropea għall-Ferroviji (“l-Aġenzija”) bħala osservaturi. Jitqies li huwa ta’ benefiċċju kemm għall-Unjoni u kif ukoll għall-Konfederazzjoni Żvizzera li tkompli tiżdied il-kooperazzjoni ta’ bejniethom sabiex tinkiseb żona ferrovjarja sikura u interoperabbli, kif ukoll sabiex jiġi żgurat li l-Konfederazzjoni Żvizzera tkompli tipprovdi l-għarfien espert tagħha fi kwistjonijiet marbutin mal-interoperabbiltà u mas-sikurezza.
            
            
               (3)Għalhekk jenħtieġ li jinfetħu n-negozjati sabiex jiġi konkluż ftehim mal-Konfederazzjoni Żvizzera li jemenda l-Ftehim dwar it-trasport fuq l-art biex hija tkun tista’ tieħu sehem fl-Aġenzija,
            
         
         
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-Kummissjoni b’dan hija awtorizzata tinnegozja ftehim mal-Konfederazzjoni Żvizzera, f’isem l-Unjoni, li jemenda l-Ftehim tal-21 ta’ Ġunju 1999 bejn il-Komunità Ewropea u l-Konfederazzjoni Żvizzera dwar it-trasport tal-merkanzija u tal-passiġġieri bil-ferrovija u bit-triq biex il-Konfederazzjoni Żvizzera tkun tista’ tieħu sehem fl-Aġenzija tal-Unjoni Ewropea għall-Ferroviji.
            
            
               Artikolu 2
            
            
               Id-direttivi tan-negozjar huma mogħtija fl-Anness.
            
            
               Artikolu 3
            
            
               Din id-Deċiżjoni hija indirizzata lill-Kummissjoni.
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 138, 26.5.2016, p. 1.
               
               
                  
                     (2)
                  ĠU L 352, 24.12.2013, p. 79.
               
               
                  
                     (3)
                  ĠU L 138, 26.5.2016, p. 44.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 15.11.2017
            COM(2017) 664 final
            ANNESS
            Rakkomandazzjoni għal DEĊIŻJONI TAL-KUNSILLli tawtorizza lill-Kummissjoni tiftaħ negozjati mal-Konfederazzjoni Żvizzera biex jiġi emendat il-Ftehim bejn il-Komunità Ewropea u l-Konfederazzjoni Żvizzera dwar it-trasport tal-merkanzija u tal-passiġġieri bil-ferrovija u bit-triq biex il-Konfederazzjoni Żvizzera tkun tista’ tieħu sehem fl-Aġenzija tal-Unjoni Ewropea għall-Ferroviji
            
               
         
         
            
               ANNESS
            
            
               tar-
            
            
            
            
               Id-direttivi għan-negozjar ta’ ftehim mal-Konfederazzjoni Żvizzera 
                  li jemenda l-Ftehim bejn il-Komunità Ewropea u l-Konfederazzjoni Żvizzera dwar it-trasport tal-merkanzija u tal-passiġġieri bil-ferrovija u bit-triq 
                  biex il-Konfederazzjoni Żvizzera tkun tista’ tieħu sehem 
                  fl-Aġenzija tal-Unjoni Ewropea għall-Ferroviji
            
            
            
               Il-Ftehim tal-21 ta’ Ġunju 1999 bejn il-Komunità Ewropea u l-Konfederazzjoni Żvizzera dwar it-trasport tal-merkanzija u tal-passiġġieri bil-ferrovija u bit-triq għandu jiġi emendat biex il-Konfederazzjoni Żvizzera titħalla tieħu sehem fl-Aġenzija tal-Unjoni Ewropea għall-Ferroviji (minn hawn ’il quddiem imsejħa “l-Aġenzija”) mingħajr id-dritt tal-vot u skont l-arranġamenti li jridu jsiru mal-Aġenzija skont l-Artikolu 75(2) tar-Regolament (UE) 2016/796
                  1
               .
            
         
         
            
                  
                     (1)
                  ĠU L 138, 26.5.2016, p. 1.